作者:柳宗元
標題:弘農公以碩德偉材屈於誣枉左官三歲復為大僚天監昭明人心感悅宗元竄仗湘浦拜賀末由謹獻詩五十韻以畢微志
內容:知命儒為貴，時中聖所臧。處心齊寵辱，遇物任行藏。關識新安地，封傳臨晉鄉。挺生推豹蔚，遐步仰龍驤。幹有千尋竦，精聞百煉鋼。茂功期舜禹，高韻狀羲黃。足逸詩書囿，鋒搖翰墨場。雅歌張仲德，頌祝魯侯昌。憲府初騰價，神州轉耀鋩。右言盈簡策，左轄備條綱。響切晨趨佩，煙濃近侍香。司儀六禮洽，論將七兵揚。合樂來儀鳳，尊祠重餼羊。卿材優柱石，公器擅巖廊。峻節臨衡嶠，和風滿豫章。人歸父母育，郡得股肱良。細故誰留念，煩言肯過防。璧非真盜客，金有誤持郎。龜虎休前寄，貂蟬冠舊行。訓刑方命呂，理劇複推張。直用明銷惡，還將道勝剛。敬逾齊國社，恩比召南棠。希怨猶逢怒，多容競忤強。火炎侵琬琰，鷹擊謬鸞凰。刻木終難對，焚芝未改芳。遠遷逾桂嶺，中徙滯餘杭。顧土雖懷趙，知天詎畏匡。論嫌齊物誕，騷愛遠遊傷。麗澤周群品，重明照萬方。鬥間收紫氣，臺上掛清光。福為深仁集，妖從盛德禳。秦民啼畎畝，周士舞康莊。採綬還垂艾，華簪更截肪。高居遷鼎邑，遙傅好書王。碧樹環金穀，丹霞映上陽。留歡唱容與，要醉對清涼。故友仍同裡，常僚每合堂。淵龍過許劭，冰鯉吊王祥。玉漏天門靜，銅駝禦路荒。澗瀍秋瀲灩，嵩少暮微茫。遵渚徒雲樂，沖天自不遑。降神終入輔，種德會明揚。獨棄傖人國，難窺夫子牆。通家殊孔李，舊好即潘楊。世議排張摯，時情棄仲翔。不言縲絏枉，徒恨纆徽長。賈賦愁單閼，鄒書怯大樑。炯心那自是，昭世懶佯狂。鳴玉機全息，懷沙事不忘。戀恩何敢死，垂淚對清湘。